མི་རིགས་ཀྱི་ལོ་རྒྱུས་གལ་ཆེ་བའི་དོན་དང་དོ་སྣང་བྱེད་རིགས་པའི་རྒྱུ་མཚན་ཕྱོགས་ཙམ་དེ་ལྟར་ལ།དེ་བཞིན་རིག་པ་ཐམས་ཅད་ཀྱི་གཞི་མ་རང་གི་སྐད་དང་ཡི་གེ་དེ་ནི་འཕེལ་རྒྱས་ཀྱི་རྩ་བར་མཐོང་སྟེ་ཐབས་གང་དྲག་གིས་མི་ཉམས་རྒྱུན་འཛིན་དར་སྤེལ་གཏོང་འོས་པ་ནི་མཁས་བརྒྱ་མགྲིན་མཐུན་གསུང་དབྱངས་གཅིག་གི་རོལ་མོ་སྙན་པར་སྒྲོག་པའི་བདེན་གཏམ་བསྒྱུར་དུ་མེད་པ་ཞིག་ཡིན་པ་ནི་མང་པོ་ལྟ་ཅི་སྨྲོས།འདས་པའི་ལོ་མང་པོའི་རིང་ལ་རྒྱལ་ཁབ་ཕྱི་ནང་གི་ལོ་རྒྱུས་རྒྱ་ཡིག་རྒྱ་སྐད་ཀྱི་ལམ་ནས་འཁྲིད་རྒྱུན་བསྟར་ཆགས་སུ་མ་ཉམས་པར་བསྐྱངས་ན་ཡང་སྦྱངས་འབྲས་གཟེངས་སུ་མ་ཐོན་པའི་རྩ་བ་ནི་རང་སྐད་ལ་མ་བརྟེན་པས་ཡིན་ལ།སྐད་གཉིས་སློབ་གསོ་ཁྱབ་གདལ་གང་འཚམ་བཏང་ཡང་བོད་ཀྱི་རོང་འབྲོག་པའི་སློབ་མའི་བློ་ཁར་འཚམ་པའི་སློབ་དེབ་དང་སྐད་གཉིས་བྱང་བའི་དགེ་རྒན།སྐད་གཉིས་བར་ནས་བརྡ་ཆད་མང་པོར་གཅིག་མཐུན་གྱི་བཀས་བཅད་གནང་མེད་ལ།ལྷན་ཐབས་ཀྱི་ལྟ་ཀློག་དཔྱད་ཡིག་རྒྱུ་ཆ་གང་ཡང་མེད་པ་སོགས་ཀྱིས་དང་པོ་འཆད་པས་བརྡ་མ་འཕྲོད།བར་དུ་དཔྱད་པའི་མཐའ་མ་ལོན།མཐའ་མར་དོན་རྩ་ལ་སྡོམ་མ་རྙེད་པར་རིག་པ་བན་བུན་གྱིས་ཚད་རྒྱུགས་གང་ལ་ཞུགས་ན་ཡང་འབྲས་བུ་ཡག་པོ་མི་ལོན་པར་ཡི་མུག་གི་ངང་དུ་ལོ་ག་འདྲ་སོང་ཡང་འཕེལ་མེད་རང་སར་ལུས་པ་སོགས་མཐོང་ཆོས་ཀྱི་དོན་མཐའ་ཀླས་པའི་རྒྱུ་མཚན་ཡང་དག་ལ་བརྟེན་ནས་རང་སྐད་རྣལ་མ་དང་སྐད་གཉིས་སློབ་གསོ་ཚད་ལྡན་གྱི་གལ་ཆེའི་དོན་སྙིང་གསལ་བར་ཧ་གོ་ཐུབ་པ་འདི་ག་ལགས་པས་དོན་འདི་ལ་ཅི་ནས་ཀྱང་ནན་ཏན་བྱ་བ་ནི་གནད་ཀྱི་དོན་པོར་མཐོང་ངོ་།།